NARIADENIE KOMISIE (ES) č. 1611/2006
z 27. októbra 2006,
ktorým sa mení a dopĺňa nariadenie (ES) č. 832/2006 o rozdelení národných referenčných množstiev stanovených na obdobie 2005/2006 v prílohe I k nariadeniu Rady (ES) č. 1788/2003 na dodávky a priamy predaj
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1788/2003 z 29. septembra 2003, stanovujúce poplatky v sektore mlieka a mliečnych výrobkov (1), a najmä na jeho článok 8 ods. 1,
keďže:
(1)
Nariadením Komisie (ES) č. 832/2006 (2) sa stanovuje rozdelenie národných referenčných množstiev stanovených na obdobie od 1. apríla 2005 do 31. marca 2006 na dodávky a priamy predaj.
(2)
V druhom pododseku odseku 1 článku 8 nariadenia (ES) č. 1788/2003, pridanom nariadením (ES) č. 1406/2006, sa ustanovuje, že na obdobie 2005/2006 môže Komisia na žiadosť Českej republiky, Estónska, Cypru, Lotyšska, Litvy, Maďarska, Poľska, Slovinska a Slovenska prispôsobiť rozdelenie národných referenčných množstiev na dodávky a priamy predaj. Táto žiadosť sa mala Komisii podať do 10. októbra 2006.
(3)
Cyprus, Maďarsko, Poľsko a Slovinsko podali žiadosť, v ktorej uvádzajú národné referenčné množstvá, pre ktoré sa má vykonať premena z dodávky na priamy predaj v stanovenej lehote.
(4)
Je preto vhodné stanoviť pre Cyprus, Maďarsko, Poľsko a Slovinsko nové delenie národných referenčných množstiev uplatniteľných na obdobie od 1. apríla 2005 do 31. marca 2006 medzi dodávkami a priamym predajom.
(5)
Z tohto dôvodu je potrebné zmeniť a doplniť nariadenie (ES) č. 832/2006.
(6)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Príloha k nariadeniu (ES) č. 832/2006 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. októbra 2006